Quarrendörp

Quarrendörp () is en Dörp in de Gemeen Hanstää (Samtgemeen Hanstää) in’n Landkreis Horborg, Neddersassen.

 Geografie 

De Oort liggt in de Lümbörger Heid good een Kilometer in’n Oosten von de Smale Au. Na Oosten to liggt dat Toppenstäer Holt.

De Naveröörd sünd Braackel un Tangendörp in’n Noordoosten, Toppenstää un Garlstörp in’n Süüdoosten, Niendörp un Hanstää in’n Süüdwesten, Diekshuus in’n Westen un Asendörp, Smafelln un Marxen in’n Noordwesten.

 Historie 

Quarrendörp kummt 1158 toeerst in de Oorkunnen vör. De Naam in de öllsten Oorkunnen weer Querendorpe oder Querendarpe. De Naam warrt trüggföhrt op en Handmöhl von’n Typ Queern.

In’n Eersten Weltkrieg sünd söven Soldaten ut Quarrendörp fullen oder vermisst un in’n Tweten Weltkrieg 45.http://www.denkmalprojekt.org/dkm_deutschland/quarrendorf.htm

 Verwaltungsgeschicht 

In de Franzosentied von 1810 bet 1814 hett de Oort to de Mairie Garlstörp in’n Kanton Garlstörp höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Parrns in dat Amt Winsen tohöört. Blots in de Tied von 1852 bet 1859 weer de Oort kort in dat Amt Parrns. Na 1885 weer dat in’n Kreis Winsen un is 1932 Deel von’n Kreis Horborg worrn.

De Oort is an’n 1. Juli 1972 mit de Gemeenreform in Neddersassen Deel von de Gemeen Hanstää worrn.

 Inwahnertall 

 Religion 

Quarrendörp is evangeelsch-luthersch präägt un höört to dat Kaspel von de Jakobi-Kark in Hanstää.

För de Kathoolschen is de St.-Maria-Kark in Äästörp tostännig, de siet 1. November 2014 to de Karkengemeen St. Petrus in Bookholt tohöört.

 Wapen 

Dat Wapen von Quarrendörp wiest op blauen Grund en gollen Queern mit sülvern Steel. De Queern steiht as Symbol för den Naam von’n Oort. De Klören blau un gold sünd ut dat Wapen von’n Landkreis Horborg övernahmen.

 Kultur 

In Quarrendörp steiht en Denkmaal för de Fullenen ut de twee Weltkrieg’.

 Weertschop un Infrastruktur 

Quarrendörp hett en egene freewillige Füürwehr, de 1912 grünnt worrn is.

 Verkehr 

Dör Quarrendörp löppt de Landsstraat 215, de in’n Noordoosten över Braackel un Thieshoop na Parrns geiht un in’n Süüdwesten na Hanstää un dor an de L 213.

De nächste Autobahn is de Autobahn 7 (Afsnidd Hamborg–Hannover). De Opfohrt 39 Thieshoop liggt so fiev Kilometer in’n Noordoosten von Quarrendörp an de L 215.

De nächste Bahnhoff is so bi 14 Kilometer wied weg in’n Noordoosten de Bahnhoff Stell an de Bahnlien Hamborg–Hannover. Von 1874 bet 1981 hett dat ok Personenverkehr op de Bahnlien Wittenbarg–Bookholt geven. In de eerste Tied weer de nächste Bahnhoff söss Kilometer in’n Noordwesten in Marxen. In dat 20. Johrhunnert hett denn ok de Oort Braackel en egen Bahnhoff kregen, de so bi veer Kilometer wied weg weer.

 Scholen 

De Kinner ut Quarrendörp gaht na de Grundschool Braackel.

 Footnoten 

 Weblenken 

 Websteed över dat Dörp (hoochdüütsch)

Kategorie:Oort
Kategorie:Landkreis Horborg